Hoe lyk Hollywood: Nuwe Bachelorette aangekondig; regisseur se dogter bring nag in selle deur | Maroela Media
Nuwe Bachelorette aangekondig
Clare Crawley. (Foto: Instagram/Clare Crawley)
Die nuwe seisoen van die Amerikaanse maatsoekprogram The Bachelorette is vandeesweek aangekondig met Clare Crawley wat die rose gaan uitdeel.
Crawley is al 'n geruime tyd deel van die Bachelor Nation. Sy het die eerste keer in 2013 'n draai in die gewilde Bachelor-franchise gemaak as een van die vroue wat Juan Pablo Galavis se hart wou wen.
Daarna het sy ook twee keer aan Bachelor in Paradise en een keer aan Bachelor Winter Games deelgeneem, waar sy verloof geraak het aan Benoît Beauséjour-Savard. Dié verlowing is in 2018 verbreek.
Die 38-jarige haarkapper van Sacramento is die oudste Bachelorette tot op hede. Hoewel dit nog nie bevestig is wanneer die nuwe seisoen gaan begin nie, sal sy volgens berigte reeds 39 jaar oud wees wanneer die seisoen afskop.
Tia Booth en Tayshia Adams van Colton Underwood se seisoen as Bachelor asook Hannah Brown, wat die vorige seisoen se Bachelorette was, het glo die posisie as nuwe Bachelorette van die hand gewys.
Maroon 5 gekritiseer oor flou vertoning
Adam Levine. (Foto: Instagram/Adam Levine)
Die musiekgroep Maroon 5, met die bekende voorsanger Adam Levine, het onder skerp kritiek deur aanhangers deurgeloop toe hulle 'n "flou vertoning" gelewer het verlede Donderdag in Chili, Suid-Amerika.
Die konsert, wat tydens die Vina del Mar-fees plaasgevind het, is ook op televisie uitgesaai. Volgens BBC is talle konsertgangers teleurgesteld gelaat oor Levine se houding op die verhoog.
Levine het in 'n verklaring op Instagram die skuld op tegniese probleme gepak en gesê dit was onprofessioneel dat hy toegelaat het dat dit sy vertoning raak.
"Ek het baie gesukkel op die verhoog en soms is dit vir my moeilik om te verbloem dat ek sukkel. Ek het julle teleurgestel en ek vra om verskoning," het die sanger gesê.
Steven Spielberg se dogter bring nag in selle deur
Dit blyk dat die bekende rolprentregisseur Steven Spielberg se dogter, Mikaela, nie uit die nuus kan bly nie.
Mikaela Spielberg. (Foto: Instagram/Mikaela Spielberg)
Die regisseur se 23-jarige aangenome dogter, wat onlangs bekend gemaak het dat sy beplan om 'n loopbaan as onder meer pornografiese aktrise uit te kerf, is vandeesweek in Nashville, Tennessee, in hegtenis geneem ná 'n bakleiery met haar 47-jarige verloofde, Chuck Pankow. Pankow is 'n professionele veerpyltjiespeler.
Die paartjie het intussen vrede gemaak. "Dit was 'n groot misverstand. Sy is nou tuis," het Pankow aan die Britse koerant The Sun gesê.
Mikaela is as kind aangeneem deur Spielberg en sy vrou met wie hy al 29 jaar getroud is, aktrise Kate Capshaw. Haar bekende ouers is glo verneder en bekommerd oor hul dogter se jongste loopbaanskuif.